Kamba (gegereka)

Kamba ni wanyama wa faila Arthropoda na oda Decapoda (kutoka Kiyanuni Δεκάποδα: δέκα = kumi,  πούς, ποδός = mguu), lakini spishi za oda ya chini Brachyura huitwa kaa. Spishi ndogo huwa na majina kama uduvi, duvi, kijino na ushimbu.

Mwili wa kamba una sehemu mbili: kefalotoraksi (kichwa na kidari vilivyoungana) na fumbatio. Kwa hivyo kamba wana miguu kumi, jozi tano za viungo vya kefalotoraksi, vinavyoitwa pereiopodi pia. Lakini kila pingili ya mwili inaweza kuwa na jozi ya viungo, ijapokuwa vingine vimepotea katika spishi nyingi. Vile vya kichwa ni vipapasio vidogo na vikubwa, mandibuli na maxilla za kwanza na za pili. Jozi ya kwanza ya miguu inabeba magando, pengine madogo pengine makubwa. Kidari kinabeba jozi tatu za viungo mbele ya miguu ambavyo vinaitwa maxillipedi. Viungo hivi vinasaidia kwa kula.

Fumbatio inabeba idadi mbalimbali za viungo vinavyoitwa pleopodi na ambovyo vinatumika kwa kuogelea na kuatamia mayai. Kwa spishi nyingine jozi ya kwanza, na pengine jozi ya pili pia, ya madume imetoholeka ili kumwekea jike manii. Viungo vya pingili ya mwisho huitwa uropodi na mwishoni kwa fumbatio kuna telsoni. Uropodi na telsoni pamoja zinaumba kipepeo cha mkia kinachotumika kwa kutimuka kikikunjwa kwa kasi.

Spishi za Afrika Mashariki zilizochaguliwa
 Acetes erythraeus, Uduvi-krili madoa-mekundu
 Aristaeomorpha foliaceae, Kamba mwekundu mkubwa
 Aristaeopsis edwardsiana, Kamba mwekundu
 Exhippolysmata ensirostris, Kamba mwindaji
 Fenneropenaeus indicus, Kamba mweupe Hindi
 Heterocarpus laevigatus, Uduvi mwekundu 
 Heterocarpus woodmasoni, Uduvi mwekundu Hindi
 Linuparus somniosus, Kambamawe mkuki
 Macrobrachium rude, Kamba wa maji baridi
 Marsupenaeus japonicus, Kamba wa Japani
 Melicertus canaliculatus, Kamba mchawi
 Melicertus latisulcatus, Kamba mfalme magharibi
 Melicertus marginatus, Kamba mfalme wa Hawai
 Merguia oligodon, Uduvi-mikoko
 Metanephros andamanicus, Kambamawe wa Andamani
 Metanephron mozambicus, Kambamawe wa Msumbiji
 Metapenaeus monoceros, Uduvi madoadoa
 Metapenaeus stebbeni, Uduvi mhamaji
 Nephropsis stewarti, Kambamawe wa Stewart
 Nematopalaemon tenuipes, Kamba-buibui
 Nephropsis stewarti, Kamba mdogo mwekundu
 Panulirus homarus, Kamba springi
 Panulirus longipes, Kamba mwilo
 Panulirus ornatus, Kamba mwani
 Panulirus penicillatus, Kamba kijiwe
 Panulirus versicolor, Kambakulabu
 Parapenaeopsis acclivirostris, Uduvi pua-kulabu
 Parapenaeus fissurus, Uduvi pinki
 Parapenaeus investigatoris, Uduvi pinki
 Parapenaeus longipes, Uduvi pinki miguu-mirefu
 Penaeopsis balssi, Uduvi pinki
 Penaeus monodon, Kambamti mkubwa
 Penaeus semisulcatus, Kambamti kijani
 Puerulus angulatus, Kambamawe milia
 Scyllarides squammosus, Kamba-mzuka butu
 Scyllarides tridacnophaga, Kamba-mzuka mlashaza
 Scyllarus batei, Kamba-mzuka laini
 Scyllarus rugosus, Kamba-mzuka kibyongo
 Solenocera choprai, Uduvi mgongo-utiko
 Thenus orientalis, Kamba-mzuka kichwa-bapa
 Trachysalambria curvirostris, Uduvi manyoya

Picha

Jamii:Kamba na jamaa